Nu skal det siges, at jeg selv er uddannet speditør, og har brugt DHL til mange ting, hvor jeg har været fin tilfreds.
Men min seneste oplevelse skuffer mig SÅ meget, at jeg aldrig kunne drømme om, at bruge DHL igen.

Jeg har haft en forsendelse fra Asien, som blev sendt med DHL.
Afhentet fra afsender den 25. juni, og sendt afsted mod DHL's tyske terminal, hvor den ankommer dagen efter den 26. juni.
Samme dag sendes pakken videre til Danmark.

Den 27. juni ankommer pakken til Danmark, hvor den gennem systemet registreres og føres ind i toldsystemet, inden den sættes på en bil til levering, samme dag.

Jeg bliver ringet op af chaufføren som står ved min dør, da jeg ikke er hjemme.
Han siger, at han har en pakke, hvor han skal have betaling for told, moms og håndtering.
Jeg fortæller ham, at jeg ikke kan forstå dette, da pakken er sendt til min virksomhed, og om han ikke kan stille pakken.
Så kunne jeg jo tage sagen videre med folkene inde på kontoret omkring denne opkrævning.
Det kan han ikke, hvorefter jeg beder ham om, at ringe til hovedkontoret, og høre ad i toldafdelingen, hvordan vi håndtere denne sag.
Da han ringer tilbage, kan jeg høre, at han allerede har forladt min bopæl, og taget pakken med, og han beder mig om, at ringe ind og selv finde en løsning på dette problem.

Utilfreds med dette ringer jeg ind til kundeservice og får fat i en kvinde.
Jeg snakker med hende om sagen, og finder ud af, at forsendelsen er sendt til mig som privatperson.
Men hun synes bare, at jeg skal sende en mail til toldafdelingen, og vente på, at det hele bliver ordnet, og pakken bliver genleveret.
Da jeg har en kunde, som venter på noget i denne pakke siger jeg, at jeg ikke kan vente i flere dage på dette.
Hun kunne bestille en genlevering til dagen efter, men så skulle jeg betale de føromtalte gebyrer.
Det siger jeg, at det selvfølgelig ikke er en løsning, og foreslår, at hun bestiller en genlevering til dagen efter, laver en mærkning på sagen og sender en mail til toldafdelingen omkring dette, med firmanavn og CVR. nr. så sagen kan registreres til firmaet.
Det indvilliger hun i, og jeg takker.

Dagen efter - den 28. - kommer der ingen pakke. Og da jeg ringer ind igen, er det udenfor åbningstiden.
Jeg bliver derfor nødt til at vente til dagen efter hvor jeg ringer ind. Her får jeg fat i en herre, som straks frasiger sig alt ansvar, og kan slet ikke hjælpe mig. Han vil kun give mig telefonnummeret til toldafdelingen.
Jeg fortæller ham, at jeg synes det er uacceptabelt, at man ikke kan lave nogen aftaler med folk.
Hertil svarer han blot uforskammet: "Vil du ha' telefonnummeret eller hvad!?"

Jeg siger selvfølgelig ja, og ringer derpå til toldafdelingen.
Her får jeg fat i en herre, som åbner sagen i systemet, og kan se, at den første kvinde jeg snakkede med, ikke har gjort noget som helst. Hun har bare ladet sagen ligge.
Jeg udtrykker min tydelige frustration, da jeg stadig har en kunde, som venter på noget i den forsendelse.
Han er enig med mig, og da jeg spørger, om chaufføren ikke kan ringe ind til dem, når han står på leveringsadressen, siger han med det samme, at det kan de godt, og det skal de, i sådan et tilfælde, da det kan ordnes på ganske få minutter i systemet.

Han ordner det, og bestiller en levering hurtigst muligt.

Dagen efter - den 29. juni - kommer der igen ingen chauffør med min pakke. Jeg ringer derfor igen ind til kundeservice og får at vide, at der ikke blev bestilt en genlevering før alt var på plads.
Denne dag modtager jeg et brev fra toldafdelingen med en momserklæring, som jeg skal skrive under, og erklærer derved, at forsendelsen tilhører mit firma.
Den kan jeg desværre først sende tilbage i underskrevet stand dagen efter - den 30. juni.

Først her bliver der åbenbart bestilt en genlevering til dagen efter - den 1. juli - hvor jeg modtager pakken.

Jeg synes det er under al kritik, at man som et stort firma, ikke tager ansvar for sådanne situationer, men blot lader kunden selv finde løsninger på tingene. Løsninger som man i samarbejde med DHLs medarbejdere har lavet, men som stadig ikke bliver udført.
Man skal selv ringe utallige gange, og høre det samme fra alle sammen - at det kan de ikke tage stilling til, og "du må selv ringe til dem og dem og finde en løsning".
Jeg vil med glæde snakke med ledelsen, så de kan få ændret på disse procedurer.